Afrikaanse akteur, komediant in hoësorgeenheid | Maroela Media
Afrikaanse akteur, komediant in hoësorgeenheid
Die Afrikaanse akteur en komediant Rikus de Beer, beter bekend as Jonathan van Radio Raps, word tans in die hoësorgeenheid van 'n Pretoriase hospitaal behandel nadat hy 'n virus opgedoen het tydens 'n vorige operasie aan sy buik.
Zinta Kymdell, De Beer se agent en bestuurder, sê die komediant is op 27 Mei in die hospitaal opgeneem na afloop van sy optrede by Silverstar Casino in Krugersdorp.
"Hy het reeds behandeling begin ontvang vir die komplikasies aan sy buik, maar hy het gevoel dié optrede in Krugersdorp kan nie gekanselleer word nie as gevolg van die kort kennisgewing. Hy het toe daarin geslaag om die optrede met 'n binneaarse drup te doen," sê Kymdell.
"Hy het daarna op 29 Mei 'n operasie aan sy buik ondergaan en 'n tweede operasie was vir die volgende dag geskeduleer, maar sy dokter het dié operasie uitgestel weens onbestendige gesondheidsmerkers. Hy is teen die Maandagmiddag na die hoësorgeenheid oorgeplaas waar hy gemonitor word en die nodige behandeling ontvang."
Volgens dokters het die komediant 'n virus opgedoen wat hartversaking tot gevolg gehad het en ander organe ook laat verswak het.
"Sy mediese span is tevrede en sê sy toestand is kritiek, maar bestendig. Namens sy bestuurspan wil ons om verskoning vra vir die ongerief rakende optredes wat geskuif is, maar wil graag sien dat hy weer vinnig op die been sal wees."
Phahlane: 'Klopjag-bewerings is verregaande'
Reën moontlik vir Wes-Kaap op pad
Sterkte! Hoop vir spoedige en volkome herstel. Dis vreeslik om vir een ding hospital toe te gaan en dan daar nog sieker te word van iets anders. Hoop alles word gedoen om puik hygiene toe te pas en dat ons gou sal lees dat dit beter gaan.
Ek bid dat hy gou gesond sal raak. Dis hartseer, ek geniet altyd die advertensie van VirSeker waarin hy opgetree het.
Sterkte aan hom en sy familie . Laat ons hoop op goeie en spoedige herstel.
Sterkte aan die familie en naaste vriende. My broer is vandag na 54 dae nog steeds in ICU nadat hy n virus op sy brein gekry het. Weet waardeur die familie en naaste vriende gaan. Bid vir jul almal.